Ki volt nagyobb?
Nem tudom én, melyik volt szebb,
Melyik dicsőbb, melyik nagyobb,
Az e, aki bedöngette
Keleten a nagy érckaput?

Vagy az, aki hét vezérrel
Döntő karján sebet vágott.
Hogy halálig védelmezik
Ezt a dicső, szép országot.

Az -e, aki régesrégen
Olyan nehéz halált tűrt el,
Hanem akkor is még egyet
Leütött a táborkürttel.

Nem tudom én, melyik volt szebb,
Talán az a híres László,
Aki kivált seregéből
Oly magasan, mint egy zászló.

S mikor a királynál is nagyobb
Úrrá akarták őt tenni,
El nem ment egy tapodtat sem,
Mert csak magyar akart lenni.

Vagy az, aki Isten után
A legnagyobb csodát tette,
Mikor Nándorfehérvárnál
Reárontott Mohammedre.

Vagy az, aki zászlóval.
Melyen volt a Szent Szűz képe,
Hogy ne jusson más kezébe
Úgy ugrott le a mélységbe.

Vagy az, aki Budavárban
Vérhalálát úgy fogadta:
Hédervári, öregapám
Valamelyik öregapja.

Vagy az-e, ki félkézzel
Malomkövet hengergetett,
Két nagy karddal verekedett,
Holtak hátán ivott, evett.

Vagy az volt e a legdicsőbb,
Hősebb, nagyobb mindannyinál,
Az a nemes fiúból lett
Világverő hollós király.

Vagy az, aki várfalánál
Karjaiban jobban bízván,
Szigetvárnál kirohant és
Úgy halt meg a holtak-hidján.

Vagy az, aki. . . Sokan voltak!
Nem tudom, hogy ki volt nagyobb,
Csak áldom az Istenemet,
Amiért én is magyar vagyok.  
Versek